ગરીબી ઘટાડવાની વાત આવે છે ત્યારે વિશ્વને FTA જેવી ખોખલી નીતિઓની જરૂર નથી. એના કરતાં તો આપણને ન્યાયિક સંપત્તિની વહેંચણી કરતી નીતિઓની જરૂર છે. આજે વિશ્વના થોડા સેંકડો લોકો પાસે એટલીબધી સંપત્તિ છે કે એના વડે ચાર વખત સમગ્ર વિશ્વની ગરીબી નાબૂદ કરી શકાય. આઘાતજનક વાત તો એ છે કે ટોચના એક ટકા અમીરોની સંપત્તિમાં છેલ્લા બે દાયકામાં ૬૦ ટકાનો વધારો થયો છે અને તેમને છેલ્લી આર્થિક મંદીની પણ કોઈ અસર થઈ નહોતી. એવું બનવાની તમામ સંભાવનાઓ છે કે કોઈ પણ FTA દ્વારા થતો ભારતીય આર્થિક વિકાસ બેરોજગારી લાવશે અને લાંબા સમય સુધી જારી રહી શકશે નહીં. આપણને અન્ય દેશોની સમૃદ્ધિ વધારતા મુક્ત વેપાર કરારોની જરૂર નથી. આપણને તો આપણી જનતાની ગરીબી દૂર કરતી નીતિઓની જરૂર છે અને સરકારે બને એટલી ઝડપથી આ વાત સમજી લેવી જોઈએ.